KCE วิ่ง 7% รับผบห.ทยอยเก็บหุ้นต่อเนื่อง สวนโบรกฯแนะ “ขาย” ชี้ผลงานปีนี้หดตัว
KCE วิ่ง 7% รับผบห.ทยอยเก็บหุ้นต่อเนื่อง สวนโบรกฯแนะ “ขาย” ชี้ผลงานปีนี้หดตัว
24 มิ.ย. 2563

ผู้สื่อข่าวรายงานว่า ราคาหุ้น บริษัท เคซีอี อีเลคโทรนิคส์ จำกัด (มหาชน) หรือ KCE ณ เวลา 10.47 น. อยู่ที่ระดับ 21.10 บาท บวก 1.40 บาท หรือ 7.11% สูงสุดที่ระดับ 21.10 บาท ต่ำสุดที่ระดับ 20.40 บาท ด้วยมูลค่าการซื้อขาย 814.51 ล้านบาท

ทั้งนี้ ปัจจัยที่คาดว่าส่งผลให้ราคาหุ้น KCE ปรับตัวขึ้นแรงวันนี้  มาจากกรณีที่ นายพิธาน องค์โฆษิต ประธานเจ้าหน้าที่บริหาร และกรรมการผู้จัดการ KCE ทยอยเข้าซื้อหุ้น KCE ต่อเนื่องตั้งแต่วันที่ 18 มิ.ย.ที่เข้าซื้อจำนวน 7.8 ล้านหุ้น, วันที่ 19 มิ.ย.ซื้อจำนวน 5.49 ล้านหุ้น และวันที่ 22 มิ.ย. ซื้อจำนวน 8 แสนหุ้น รวมยอดซื้อติดต่อกัน 3 วันรวมประมาณ 14.09 ล้านหุ้น
อย่างไรก็ตาม ด้าน บล.ดีบีเอส วิคเคอร์ส (ประเทศไทย) มองว่ากรณีดังกล่าวเป็นจิตวิทยาทางบวก อาจส่งผลดีกับราคาหุ้นในระยะสั้น แต่ในแง่พื้นฐานฝ่ายวิจัยฯ แนะนำ “ขาย” คาดว่าผลประกอบการไตรมาส 1/63 จะเป็น Peak หรือสูงสุดของปีนี้ บริษัทเริ่มเห็นคำสั่งซื้อที่ลดลงในช่วงปลายมี.ค.63 และมีการปิดโรงงานชั่วคราวที่บางปูเมื่อ 5 พ.ค.63 ซึ่งโรงงานนี้มีกำลังการผลิต 13% ของทั้งหมด ซึ่งเป็นสัญญาณที่เป็นลบ